Районната прокуратура във Варна ще повдигне обвинение на майка и син, нарушили наложената им карантина и за фалшив сигнал за заболяването.

50-годишната жена пристигнала на летище София от Германия на 13 март. 4 дни по-късно тя и 23-годишният й син пътували с влак от София за Варна. Служители на БДЖ видели, че на купето им има бележка, че са заразени с коронавирус. Веднага подали сигнал за пътници с Covid-19 до всички гари, на които спира влакът.

Във Варна майката и синът били посрещнати от служители на здравната инспекция и представители на кризисния щаб в града. При прегледа е установено, че младият мъж е с температура. Двамата са откарани в инфекциозната болница.

Лекарите не открили симптоми на коронавирус. Майката и синът са освободени за домашно лечение и са под 14-дневна карантина.